BODOLAND रादाब- कक्राझार, 17 एप्रिल : राइजोआव कर’नानि फिन साग्लोबनाया गिख्रंथाव महर लादों। कर’नानिफ्राय रैखा मोन्नो हादोरनि गुबुन गुबुन राइजोफोरा जुनिया जुनिया नेमखान्थि बाहायदों। शनिबारखालि राइजोनि सावस्रि मन्थ्रि ड०‌ हिमन्त बिस्व सर्माआ खौरांगिरि मेलनि गेजेरजों फोरमायदोंदि- जायफोर जिल्लायाव 100 सा सुबुंनि देहायाव कभिड-19 जिउसाजों साग्लोब जानाय मोनोब्ला बेफोर जिल्लानि थाखो 1 निफ्राय थाखो 5 नि थाखो  खालामनायखौ बन्द खालामनाय जागोन। बे  बिथोना फैगौ समबारनिफ्राय गोहोम गोग्लैगोन। बे बिथोन बादियै कामरुप, डिब्रुगर, नगाव, शनितपुर, कासार, जरहात आरो तिनिसुकिया जिल्लानि थाखो 1 निफ्राय थाखो 5 सिमनि थाखो खालामनाया बन्द थासिगोन। मख’नो गोनांदि कर’नानि गिख्रंथाव साग्लोबनायनि थाखाय हादोरनि माखासे राइजोफोराव जनता कार्पिउ , लकडाउन फोसावनाय जाबाय।